ختیځ یوکراېن کې په یوه چیک پوسته ډزو کې څلور کسان وژل شوي 
دغه برید د زیارت په ورځ د روس، یوکراېن، امریکا او اروپاېي اتحاد تر مینځه شوې لوظنامه هم د اندیښنو سره مخ کړیده. پدغه لوظنامه کې د یوکراېن خطیزو سیمو کې د قرارۍ راوستو لپاره د روس پلوه مظاهرچیانو د بې وسلې کولو غوښتنه شوې وه
واشنګټن ډي سي — د ختیځ یوکراېن نه راغلي رپورټونه واېي نامعلومه وسله والو د روس پلوه مظاهرچیانو د قبضې لاندی یوه چېک پوسته ډزو کې څلورکسان وژلي.د یوکراېن داخله وزارت لا تر اوسه پورې په سلونڅک ښارګوټي کې د اتوار په ورځ وختي شوي دغه برید پخلې نه دی کړی. سلونڅک ښار ګوټې د روس پلوه وسله والو د قبضې لاندې دی. دغه برید پداسې وخت شوی چې د یوکراېن حکومت د عیسایانو مذهبي تهوار ایسټر په محال د روس پلوه مظاهرچیانو پرضد عملیاتو یا آپریشن اودرولو اعلان کړی وو. د اتوار د ورځې دغه برید د زیارت په ورځ د روس، یوکراېن، امریکا او اروپاېي اتحاد تر مینځه شوې لوظنامه هم د اندیښنو سره مخ کړیده. پدغه لوظنامه کې د یوکراېن ختیځ سیمو کې د قرارۍ راوستو لپاره د روس پلوه مظاهرچیانو د بې وسلې کولو غوښتنه شوې وه. د روس او یوکراېن چارواکي د اتوار د ورځې د ډزو د پیښۍ او په ختیځ یوکراېن کې د اړي ګړي سوا کولو تورونه په یو بل لګوي. د یوکراېن وزیر اعظم ارسینې یتسینېوک د امریکا این.بي.سي. ټي وي (میټ دي پریس) پروګرام کې د خبرو په وخت وېلي د روس صدر ولادي میر پوټن دا یو خوب دی چې روس بیرته خپل زوړ حیثیت ته بوځي، هغه هره ورځ مخکې ځي روان دی او خداې خبر د هغه اخري منزل به کوم ځاې وي. د یوکراېن وزیر اعظم غوښتنه اوکړه ماسکو دی یوکراېن نه لاس واخلي. ښاغلې یتسینېوک واېي : (د روسیانو خپل هیواد دی او زمونږ خپل هیواد. که چرې روس زمونږ نه لاس واخلي. نو مونږ به یو متحد، خودمختاره او آزاد هیواد پاتې شو) په واشنګټن کې بیا د روس سفیر سرګې کېزلي یاک د اتوار په ورځ د امریکا په فاکس نیوز ټي وي چینل واېي د ماسکو یواځېنې مقصد په یوکراېن کې میشته روسیانو حفاظت کول دي. ښاغلې کېزلي یاک واېي: (مونږ یواځې دا غواړو چې د یوکراېن خلک دی د خبرو اترو لاری معلومې کړي. یو داسې نوې اېین دی جوړ کړي چې خپل هیواد په جمهوري طریقه اوچلوي، او په یوکراېن کې د روسیانو په شمول د نورو ټولو اقلیتونو د حقونو خیال دی اوساتي) . د روس سفیر واېي روس د تیرې اونۍ د نړیوالی لوظنامې هم پابند دی. په کومه کې چې د مظاهرچیانو د بې وسلې کولو خبره شوې ده. د اتوار د ورځې د ډزو د پیښې وړاندې د امریکا صدر بارک اوباما وېلي وو هغه نه ګڼي چې دغه لوظنا مه به کار اوکړي. امریکاېي صدر واېي: (زما هیله به د راروانو څو ورځو د حالاتو وروستو پیدا کیږي. خو د تیرو تجربو نه ځه دا نه ګڼم چې دغه لوظنامه به دومره کار اوکړي. او مونږ له ځان دی ته هم تیار ساتل پکار دي که چرې د روس لخوا په خطیز او جنوبي یوکراېن کې نیغ په نیغه مداخلت کیږي). په امریکا کې ځنې قانون دانانو په اباما انتظامیه غږ کړی په روس د فشار سوا کولو لپاره دی نور ګامونه پورته کړي. د امریکا په این.بي.سي ټي وي چینل د ریپبلکن ګوند سینېټر باب کارکر واېي په روس باندې امریکاېي بندیزونو هیڅ اثر نه دی کړی. دې واېي زما په فکر چې تر څو روس خپل ۴۰ زره عسکر د یوکراېن د پولې نه خوزولې نه وي. کوم چې د یوکراېن د خلکو لپاره یو خطر دی. او ددغې لپاره پکار ده چې مونږ د یوکراېن د اینرژۍ په برخه ، د دغو په لویو کمپنیو او په لویو بنکونو بندیزونه اولګوو. نو وروستو ددغې بیا امکان شته چې په روس څه اثر اوشي. د امریکاېي صدر بارک اوباما انتظامې یوکراېن ته د څه قسمه خطرناکې وسلې ورکولو امکان رد کړی خو زیاته کړی ېې ده امریکا په روس باندې نورو بندیزونو لګولو ته تیاره ده.